ગુજરાતી રંગભૂમિ અને ફિલ્મોનાં ખ્યાતનામ ઍક્ટ્રેસ પદ્મારાણીનો દેહાંત ગઈ કાલે બપોરે ૧.૧૫ વાગ્યે થયો, પણ તેમના મૃત્યુની વાતો અને અફવા રવિવારે મોડી બપોરથી જ શરૂ થઈ ગઈ હતી અને વૉટ્સઍપ પર પણ વાઇરલ થઈ હતી. જોકે જે કોઈને આ સમાચાર મળતા હતા એ સૌએ પોતપોતાના કૉન્ટૅક્ટ પાસેથી આ સમાચારની ખરાઈ કરીને ખોટી રીતે ફૉર્વર્ડ થઈ રહેલા એ ન્યુઝને આગળ વધતા અટકાવ્યા હતા, પણ રવિવારે રાતે ભાઈદાસ ઑડિટોરિયમમાં ભજવાઈ રહેલા ‘નો એક્ઝિટ’ નાટકમાં ભાંગરો વટાઈ ગયો અને રાતે શો દરમ્યાન પદ્મારાણીના દેહાંતના સમાચાર ઑડિયન્સમાં જાહેર કરવામાં આવ્યા એટલું જ નહીં, પદ્માબહેનના શોકમાં બે મિનિટનું મૌન પણ પાળવામાં આવ્યું. આ ઘટનાથી નાટકજગતમાં સોપો પડી ગયો હતો અને આ પ્રકારની ઉતાવળની ભારોભાર ટીકા પણ થઈ હતી.